I dâts
racuelts in Scozie intant dal ultin censiment, in plui di ufrî une
fotografie clare su la situazion sociolinguistiche dal paîs, a judin
ancje a capî tropis che a son lis lenghis minorizadis che a rivin di
inaltrò. Dai passe cinc milions di scozês, un milion e mieç al
dîs di cognossi il scots, varietât linguistiche carateristiche di
chest paîs, ma chei che lu doprin in maniere regolâr in cjase a
saressin dome 55 mil. Il rapuart tra competence linguistiche e ûs
cuotidian in cjase al è invezit une vore plui ecuilibrât par chê
altre lenghe nazionâl de Scozie, o sei il gaelic, là che a front di
58 mil personis che a disin di cognossilu, 25 mil lu fevelin ogni dì
in cjase. Dut câs la imigrazion e à puartât in Scozie cetantis
lenghis e il censiment a ‘nt conte passe 170 dome tra chês
dopradis di plui di dîs personis. Lis plui feveladis a son polac e
urdu, ma si àn ancje lenghis che si cjatin a vivi une condizion di
minorizazion intai paîs di dulà che a rivin. Tra chês europeanis,
lis plui feveladis a son dôs lenghis celtichis, ven a dî il gaelic
irlandês che al ven doprât in maniere regolâr in cjase di 1.375
personis e il galês che al è lenghe cuotidiane par 1.189 personis
che a vivin in Scozie. I vegnin po daûr catalan (248), diviersis
varietâts di romanì (182), faroês (108), lussemburghês (67), basc
(50), yiddish (34) e frison (13).
Font:
Scotland’s Census
fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn gla_Latn fra_Latn eng_Latn